Diari Oficial de la Generalitat Valenciana


Sumari del DOGV 7908, del 02-11-2016 (2016/8647)

RESOLUCIÓ de 27 d'octubre de 2016, per la que es prorroga la Resolució de 30 de setembre de 2016, del secretari autonòmic de Medi Ambient i Canvi Climàtic, sobre l'autorització per a la crema de la palla d'arròs en l'entorn del llac de l'Albufera de València.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7908

Data del DOGV
:   02-11-2016

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2016/8647


Data del document
:   27-10-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 27 d'octubre de 2016, per la que es prorroga la Resolució de 30 de setembre de 2016, del secretari autonòmic de Medi Ambient i Canvi Climàtic, sobre l'autorització per a la crema de la palla d'arròs en l'entorn del llac de l'Albufera de València. [2016/8647]  
Vista la Resolució de 30 de setembre de 2016, del secretari autonòmic de Medi Ambient i Canvi Climàtic, sobre l'autorització per a la crema de la palla de l'arròs en l'entorn del llac de l'Albufera de València en la que es resolia  
«1r Advocar la competència de la Direcció General de Prevenció d'Incendis Forestals prevista en la Resolució de 26 de maig de 2016, així com en la Resolució de 10 de març de 2014, per a autoritzar, amb caràcter extraordinari i únicament per raons fitosanitàries, l'ús del foc en aquells terrenys contigus o amb una proximitat menor de 500 metres de terreny forestal, dedicats al cultiu de l'arròs, des de l'1 d'octubre fins al 16 d'octubre de 2016, ambdós inclosos, en l'entorn de l'Albufera de València.  
2n Advocar la competència de la Direcció General de Prevenció d'Incendis Forestals prevista en la Resolució de 10 de març de 2014, per a autoritzar, amb caràcter extraordinari i únicament per raons fitosanitàries, l'ús del foc en aquells terrenys contigus o amb una proximitat menor de 500 metres de terreny forestal, dedicats al cultiu de l'arròs, en horari diferent del comprés entre l'ortus i les 13.30, en l'entorn de l'Albufera de València.  
3r Advocar la competència del director territorial de València, l'exercici de la qual està delegat als agents mediambientals, per Resolució de 28 de gener de 2016, del director territorial de València, per a l'autorització de la crema de restes agrícoles en aquells terrenys contigus o amb una proximitat menor de 500 metres de terreny forestal, dedicats al cultiu de l'arròs, fora del període comprés entre l'1 d'octubre i el 16 d'octubre de 2016, ambdós inclosos, i fins al 30 d'octubre de 2016, en l'entorn de l'Albufera de València.  
4t Autoritzar, de forma general, la crema de restes de restolls i palla d'arròs en aquelles superfícies de cultiu ubicades als municipis d'Albalat de la Ribera, Albal, Alfafar, Algemesí, Catarroja, Corbera, Cullera, Favara, Fortaleny, Llaurí, Massanassa, Polinyà de Xúquer, Riola, Sedaví, Silla, Sollana, Sueca i València, des de l'1 d'octubre fins al 29 d'octubre de 2016, ambdós inclosos, i en horari des de les 13.00 fins a les 18.00 hores, amb les condicions següents:  
a) A fi d'evitar la producció d'aigües anòxiques, la crema del restoll o palla d'arròs haurà de realitzar-se de manera que garantisca la seua completa mineralització, per la qual cosa aquesta s'efectuarà durant el període necessari per a això.  
b) En aquelles parcel·les contigües o amb una proximitat menor de 500 metres de terreny forestal, aquesta autorització serà vàlida si, prèviament a la crema, s'ha netejat d'herbes i matoll una faixa d'amplària suficient, i no inferior en cap cas als dos metres al voltant d'on es vol realitzar la crema.  
c) El foc haurà de quedar completament extingit abans de les 18.00. No s'abandonarà la vigilància de la zona de crema fins que el foc estiga totalment apagat.  
d) La persona autoritzada prendrà totes les mesures complementàries que considere oportunes, i en tot moment serà el responsable de quants danys puga causar.  
e) Conforme a l'article 156 del Decret 98/1995, en aquelles parcel·les contigües o amb una proximitat menor de 500 metres de terreny forestal en els dies i zones en què l'índex de perill d'incendis siga extrem (nivell de preemergència 3 per risc d'incendis forestals) aquesta autorització quedarà en suspens.  
f) Igualment, i atenent a les possibles molèsties als residents en les poblacions veïnes a les zones arrosseres de l'Albufera i a la seguretat del trànsit aeri, aquesta autorització quedarà en suspens els dies en què les condicions meteorològiques així ho aconsellen. Per a això, diàriament s'avaluarà amb els mitjans propis de la Direcció General de Prevenció d'Incendis Forestals, les condicions atmosfèriques i meteorològiques en l'entorn del llac de l'Albufera, comunicant les condicions previstes als ajuntaments i consells agraris dels termes municipals afectats, per al seu trasllat a les persones interessades.  
g) Els dies amb inversió tèrmica només es podrà cremar en la zona sud del llac de l'Albufera.  
h) Les cremes s'ordenen en els següents sectors i condicions de crema:  
Sector Nord del llac de l'Albufera: es podrà cremar els dies amb vents de direcció compresa entre el nord i l'oest (entre 270º i 360º), la velocitat dels quals siga igual o inferior a 20 km/h.  
Sector Est del llac de l'Albufera: es podrà cremar els dies amb vents de direcció nord-est i sud-est (entre 45º i 135º), la velocitat dels quals siga igual o inferior a 15 km/h.  
Sector Sud del llac de l'Albufera, es podrà cremar amb dies amb vents de direcció nord i sud-oest (entre 225º i 360º), la velocitat dels quals siga igual o inferior a 15 km/h.  
Sector Oest del llac de l'Albufera, es podrà cremar amb dies amb vents de direcció nord-oest i sud-oest (entre 225º i 315º), la velocitat dels quals siga igual o inferior a 20 km/h.»  
Vista la sol·licitud dels representants del sector agrari, perquè es prorrogue l'autorització general de crema de la palla de l'arròs, argumentant que el passat mes d'octubre ha tingut un caràcter meteorològic advers per a la realització de cremes, amb una continuada presència de pluges i dies ennuvolats, que han impedit el correcte assecat en condicions ambientals de la palla de l'arròs per a la seua correcta eliminació per crema, resolc:  
Prorrogar fins al 15 de novembre de 2016, inclusivament, la Resolució de 30 de setembre de 2016, del secretari autonòmic de Medi ambient i Canvi Climàtic, sobre l'autorització per a la crema de la palla d'arròs a l'entorn del llac de l'Albufera de València. [2016/7674], publicada el 4 d'octubre de 2016 en el Diari Oficial de la Generalitat Valenciana número 7887.  
Les condicions d'execució de la crema, a fi d'adaptar-les a l'horari d'hivern, es modifiquen en el següent sentit:  
L'horari de crema serà de 12.00 a 17.00, a partir del 30 d'octubre de 2016, inclusivament.  
El foc haurà de quedar completament extingit abans de les 17.00. No s'abandonarà la vigilància de la zona de crema fins que el foc estiga totalment apagat.  
  
Contra aquesta resolució, que esgota la via administrativa, les persones interessades podran interposar recurs contenciós administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa; o potestativament, recurs de reposició davant aquest mateix òrgan, en el termini d'un mes, comptat en els termes ja referits, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjudici que les persones interessades puguen proposar qualsevol altre que hi estimen escaient. De conformitat amb el que es disposa en l'apartat a de la disposició transitòria tercera de la Llei 39/2015, d'1 d'octubre, del Procediment Administratiu Comú de les Administracions Públiques, és aplicable la normativa anterior a la citada llei, en haver-se iniciat amb anterioritat a l'entrada en vigor d'aquesta.  
  
  
València, 27 d'octubre de 2016.- El secretari autonòmic de Medi Ambient i Canvi Climàtic: Julià Álvaro Prat.